钦定古今图书集成/明伦汇编/闺媛典/第043卷 > 皇清 > 杨汝学妻任氏
## 钦定古今图书集成/明伦汇编/闺媛典/第043卷 > 皇清 > 杨汝学妻任氏

按《顺庆府志》：“任氏，本邑民家女。生而贞静，善事父母，族党以孝称之。及长，适里人杨汝学，常苦贫乏，明孝廉庞学魁及其子可还，往往周给之。可还知其良善，令为第三子憼乳母。任乳憼爱护笃至，出于自然。明末流寇弥漫，可还将死，呼任嘱曰：‘天下大乱，蜀无宁土，身家未可必是儿今以付汝，幸而存，则我受汝德厚矣’。” 任语夫曰：“主君夙有厚恩，今以幼子见托，当竭力保全以报之，无容辞也。” 自是或隐林莽，或潜山谷，或尽日不爨，或终夜不眠，处倾覆流离之中，罔不竭力保护，不少疏虞。后值张献忠剿蜀，贼众突至，以万骑逐数千人，任负庞氏子与众俱奔，约走数里，气力匮竭，乃独走一小径得脱免。须臾呕血升许。值岁饥，强者屠人而食，任谓夫曰：“蜀土无粮，何以久存？我等犹可，如庞氏子何？” 遂夫妇携憼远适于秦。方去蜀时，汝学尚有亲侄，以二子不能并存，弃侄而独全。憼。逮闻蜀难既平，任又谓夫曰：“庞氏子已九龄矣，彼家世读书不及，今携归就学，何以见主君于地下？” 于是携归，夫妇力耕，以给膏火，憼既食廪。饩举康熙癸卯孝廉任，夫妇遂相继而殁。